Ο **Χαμέντ Χαντάντι** (*Hamed Haddadi*, περσικά:حامد حدادی, γενν. 19 Μαΐου 1985) είναι Ιρανός επαγγελματίας καλαθοσφαιριστής, ο οποίος αγωνίζεται ως σέντερ για τη Ναντζίνγκ Μάνκι Κινγκς του CBA. Ο Χαντάντι ήταν ο πρώτος Ιρανός που αγωνίστηκε στο NBA, όταν έκανε το ντεμπούτο του με τους Μέμφις Γκρίζλις το 2008. Συνέχισε στους Γκρίζλις μέχρι το 2013, όταν έγινε ανταλλαγή πρώτα στους Τορόντο Ράπτορς και στη συνέχεια στους Φοίνιξ Σανς, πριν επιστρέψει στο Ιράν και στη συνέχεια αγωνιστεί στην Κίνα.

Επαγγελματική σταδιοδρομία
--------------------------

### Ιράν

Πριν αγωνιστεί επίσημα για μία επαγγελματική ιρανική ομάδα, ο Χαντάντι ξεκίνησε τη σταδιοδρομία του από μία ομάδα της πατρίδας του, τη Σαχίν Αχβάζ (*Shahin Ahvaz*). Το πέρασμα του εκεί, τελικά θα επέτρεπε στο Χαντάντι να παίζει στο Πρωτάθλημα Ιράν, την κορυφαία κατηγορία της χώρας, με την Παϊκάν Τεχράν και τη Σάμπα Μπάτερι. Κατά τη διάρκεια του 2004, ο Χαντάντι αγωνίστηκε για λίγο και στη Σάναμ Τεχράν. Τον Αύγουστο του 2007, ενώ εξακολουθούσε να παίζει στο Ιράν, απέρριψε μια προσφορά συμβολαίου από την ομάδα την σερβική Παρτίζαν Βελιγραδίου, προκειμένου να παίξει στη Σάμπα Μπάτερι. Το 2008, κέρδισε το Τσάμπιονς Καπ Ασίας με τη Σάμπα Μπάτερι. 

Κατά τη διάρκεια του NBA λοκάουτ 2011, ο Χαντάντι υπέγραψε βραχυπρόθεσμο συμβόλαιο με την ομάδα της πατρίδας του, τη Μέλι Χαφάρι Κόμπανι Αχβάζ. Κατά τη διάρκεια αυτής της περιόδου, δεν έλαβε μισθό από την ομάδα.

Κατά τη διάρκεια της offseason του 2013, υπέγραψε βραχυπρόθεσμο συμβόλαιο με τη Φούλαντ Μαχάν Ισφαχάν. Κατά τη διάρκεια αυτής της περιόδου, βοήθησε την ομάδα να κερδίσει το Τσάμπιονς Καπ Ασίας 2013, κερδίζοντας στον τελικό την Αλ Ραγιάν από το Κατάρ. Μετά το πρώτο του πέρασμα από το CBA, ο Χαντάντι επέστρεφε ξανά στο Ιράν, για να παίξει στη Μάχραμ Τεχράν για την υπόλοιπη σεζόν. 

Στις 9 Μαρτίου 2016, υπέγραψε στην Πετροχίμι Μπάνταρ Ιμάμ. Ωστόσο, δεν θα έκανε το ντεμπούτο του μέχρι τον Μάρτιο λόγω των υποχρεώσεων του στους Τελικούς του CBA με τη Σίτσουαν Μπλου Γουέιλς εκείνη την περίοδο. Επέστρεψε στην ίδια ομάδα για άλλη μια φορά, μετά την ολοκλήρωση της σεζόν 2016-17 με τη Σίτσουαν. Αυτή τη φορά, όμως, θα έπαιζε για ολόκληρη τη σεζόν 2017-18. 

### Ηνωμένα Αραβικά Εμιράτα

Το 2003, ο Χαντάντι δόθηκε με δανεισμό από την Παϊκάν Τεχράν στην Αλ Νασρ από το Ντουμπάι των Ηνωμένων Αραβικών Εμιράτων, για ένα μικρό χρονικό διάστημα. 

### ΝΒΑ

#### Μέμφις Γκρίζλις

Πριν από το NBA ντραφτ 2004, ο Χαντάντι δήλωσε τον εαυτό του επιλέξιμο για το ντραφτ ως πρώιμος συμμετέχων. Εντούτοις, δεν επιλέχθηκε στο ντραφτ και ως εκ τούτου έγινε ελεύθερος παίκτης, που έχει τη δυνατότητα να υπογράψει με οποιαδήποτε ομάδα του ΝΒΑ. 

Ο Χαντάντι έλαβε προσφορές από ομάδες του NBA πριν από τους θερινούς Ολυμπιακούς Αγώνες του 2008 και δήλωσε ότι θα υπογράψει με μία ομάδα μετά τη διοργάνωση. Υπήρξαν επιπλοκές εξαιτίας νομικών περιορισμών όσον αφορά τις επιχειρηματικές συναλλαγές μεταξύ αμερικανικών εταιρειών και Ιρανών πολιτών. 

Στις 28 Αυγούστου 2008, ο Χαντάντι υπέγραψε με τους Μέμφις Γκρίζλις ως ελεύθερος παίκτης. Στις 7 Οκτωβρίου 2008, σημείωσε τέσσερις πόντους σε 17 λεπτά στον πρώτο του αγώνα της preseason, σε μία ήττα από τους Χιούστον Ρόκετς. 

Ο Χαντάντι είχε μέσο όρο 1,7 πόντους και 3,3 ριμπάουντ σε 9,7 λεπτά σε έξι αγώνες preseason με τους Γκρίζλις και έκανε το επίσημο ντεμπούτο του στις 30 Δεκεμβρίου, όταν έπαιξε 4 λεπτά στην ήττα εναντίον των Φοίνιξ Σανς, σημειώνοντας δύο ελεύθερες βολές και παίρνοντας ένα ριμπάουντ. 

Στις 25 Νοεμβρίου 2008, οι Γρκίζλις έστειλαν τον Χαντάντι στους Ντακότα Ουίζαρντς της ΝΒΑ Development League. Την Τρίτη 23 Δεκεμβρίου 2008, ο Χαντάντι ανακλήθηκε από τους Γκρίζλις. Ο Χαντάντι σημείωσε, ένα τότε ρεκόρ καριέρας, με 10 πόντους, 8 ριμπάουντ και 1 τάπα σε λιγότερο από 10 λεπτά σε ένα σερί 12-0 στην 4η περίοδο, βοηθώντας τους Γκρίζλις να πάρουν τη νίκη με ανατροπή εναντίον των Γκόλντεν Στέιτ Ουόριορς στις 30 Μαρτίου 2009.

Στις 31 Δεκεμβρίου 2011, υπέγραψε ξανά συμβόλαιο με τους Γκρίζλις, ύψους 1,3 εκατομμυρίων δολαρίων. Στις 17 Απριλίου 2012, μπήκε από τον πάγκο για να σκοράρει 8 πόντους σε 12 λεπτά και να δώσει ώθηση στην ομάδα και να την οδηγήσει σε νίκη επί των Μινεσότα Τίμπεργουλβς. Στις 28 Ιουλίου 2012, υπέγραψε ξανά με τους Γκρίζλις.

Στις 30 Ιανουαρίου 2013, ο Χαντάντι δόθηκε ως αντάλλαγμα στους Τορόντο Ράπτορς μαζί με τον Ρούντι Γκέι ως μέρος μιας συμφωνίας τριών ομάδων, που έστειλε τον Χοσέ Καλντερόν στους Ντιτρόιτ Πίστονς και τον Εντ Ντέιβις, τον Τέισον Πρινς, τον Όστιν Ντέι και μία επιλογή δεύτερου γύρου στους Μέμφις Γκρίζλις. Ωστόσο, ο Χαντάντι δεν μπόρεσε να προσφέρει άμεσα στους Ράπτορς, λόγω των μεταναστευτικών ζητημάτων. Τελικά, δεν θα έπαιζε ποτέ σε αγώνα για τους Ράπτορς. 

#### Φοίνιξ Σανς

Στις 21 Φεβρουαρίου 2013, οι Ράπτορς αντάλλαξαν τον Χαντάντι και μία επιλογή δεύτερου γύρου στους Φοίνιξ Σανς για τον Σεμπάστιαν Τέλφερ. Κατά τη διάρκεια της θητείας του με τους Σανς, ο Χαντάντι αποφάσισε να φέρει τον αριθμό 98 ως φόρο τιμής στον εθνικό τηλεφωνικό κώδικα του έθνους του.

Ο Χαντάντι δεν έπαιξε για τους Σανς μέχρι τις 6 Μαρτίου 2013, σε έναν αγώνα εναντίον των Ράπτορς, της ομάδας στην οποία ο Χαντάντι είχε αρχικά πάει ως αντάλλαγμα. Στις 9 Μαρτίου 2013, κατέγραψε 6 πόντους, 3 τάπες και 11 ριμπάουντ σε 28 λεπτά, συμβάλλοντας στη νίκη των Σανς με 107-105 επί των Χιούστον Ρόκετς. 

Παρά την απόκτηση πολλών ρεκόρ καριέρας στο σύντομο χρονικό διάστημα με την ομάδα, ο Χαντάντι αποδεσμεύτηκε από τους Σανς στις 29 Ιουνίου 2013.

### Κίνα

Τον Σεπτέμβριο του 2013, ο Χαντάντι υπέγραψε με τη Σίτσουαν Μπλου Γουέιλς του CBA ως ο ξένος Ασιάτης παίκτη που επιτρέπεται να υπάρχει σε κάθε ομάδα του CBA.

Στις 15 Σεπτεμβρίου 2014, συμφώνησε σε συμβόλαιο με την Τσινγκτάο Ιγκλς. Με τη βοήθεια του Χαντάντι, η Ιγκλς ήταν μια από τις κορυφαίες ομάδες κατά τη σεζόν 2014-15. Κατά τη διάρκεια της θητείας του στην Τσινγκτάο, ο Χαντάντι είχε μέσο όρο 20,4 πόντους, 13,9 ριμπάουντ, 3,7 ασίστ και 2,3 τάπες στην εκπληκτική άνοδο της ομάδας. Ωστόσο, λόγω της επιτυχίας της Τσινγκτάο εκείνη τη σεζόν, δεν μπορούσαν να τον ξαναυπογράψουν στη συνέχεια. 

Τον Σεπτέμβριο του 2015, ο Χαντάντι επέστρεψε στη Σίτσουαν Μπλου Γουέιλς ως μπόνους ξένος Ασιάτης παίκτης, λόγω του ότι η ομάδα είχε ένα από τα χειρότερα ρεκόρ εκείνης της σεζόν. Κατά τη διάρκεια της δεύτερης θητείας του στη Σίτσουαν, ο Χαντάντι βοήθησε την ομάδα να φτάσει για πρώτη φορά στην ιστορία της στα πλέι οφ του CBA. Θα βοηθούσε την Μπλου Γουέιλς να «σκουπίσει» τη Ζεγιάνγκ Λάιονς στον πρώτο γύρο και τη Σιντζιάνγκ Φλάινγκ Τάιγκερς στον δεύτερο γύρο, πριν παίξει εναντίον της Λιαονίνγκ Φλάινγκ Λέοπαρντς στη σειρά των Τελικών. Πριν ο Χαντάντι επιστρέψει στο Ιράν για την Πετροχίμι Μπάνταρ Ιμάμ, θα βοηθούσε την ομάδα κερδίσει τη σειρά των Τελικών με 4-1 επί της Λιαονίνγκ Φλάινγκ Λέοπαρντς, όπου αναδείχθηκε ο Πολυτιμότερος Παίκτης των Τελικών. Αφού τερμάτισε το πιο πρόσφατο πέρασμα από τη χώρα του, επέστρεψε στη Σίτσουαν ως παίκτης εξαίρεσης από τους συνολικά δύο διεθνείς παίκτες που είχαν επιτραπεί στο ρόστερ της ομάδας. Κατά τη διάρκεια μίας μεγάλης περιόδου της τρίτης του σεζόν εκεί, είχε ως συμπαίκτη του τον πρώην παίκτη του ΝΒΑ, Τζος Σμιθ. 

Ύστερα από ένα χρόνο μακριά από το CBA, όπου αγωνίστηκε και στη Σαμπβίλ ΣΚ από τον Λίβανο, ο Χαντάντι επέστρεψε για άλλη μια φορά, αυτή τη φορά παίζοντας ως βασικός σέντερ για τη Ναντζίνγκ Μάνκι Κινγκς.

Σταδιοδρομία με τις Εθνικές ομάδες
----------------------------------

 Ο Χαντάντι με την Εθνική Ιράν το 2014. 
Ο Χαντάντι κέρδισε το αργυρό μετάλλιο στο Ασιατικό Πρωτάθλημα U18 του 2002 και το χρυσό μετάλλιο στο Ασιατικό Πρωτάθλημα U20 του 2004, όσο έπαιζε για τις «μικρές» Εθνικές ομάδες του Ιράν. Κέρδισε χρυσά μετάλλια στα Πρωταθλήματα Δυτικής Ασίας το 2004 και το 2005 με την Εθνική ανδρών Ιράν. 

Ο Χαντάντι κέρδισε επίσης χάλκινο μετάλλιο στους Ασιατικούς Αγώνες του 2006 και χρυσά μετάλλια στο Ασιατικό Πρωτάθλημα του 2007, του 2009 και του 2013. Επίσης, ονομάστηκε ο Πολυτιμότερος Παίκτης και των τριών διοργανώσεων. 

Κατά τους θερινούς Ολυμπιακούς Αγώνες του 2008 στο Πεκίνο, ηγήθηκε της διοργάνωσης με τους υψηλότερα μέσους όρους σε τάπες ανά αγώνα και ριμπάουντ ανά αγώνα, τα τελευταία με μεγάλο διαφορά. 

Ο Χαντάντι συμμετείχε σε έναν καυγά στο Κύπελλο Γουίλιαμ Τζόουνς 2009 εναντίον της Εθνικής Ιορδανίας, το οποίο ήταν ένας κρίσιμος αγώνας στο κύπελλο. Αργότερα, αυτό οδήγησε στην έκβαση του πρωταθλήματος, όπου το Ιράν κέρδισε παρά το γεγονός ότι είχε ρεκόρ 6-2, ενώ η Ιορδανία είχε ρεκόρ 7-1.

Εκτός γηπέδου
-------------

Τον Σεπτέμβριο του 2009, ο Χαντάντι φιλοξένησε ένα καμπ καλαθοσφαίρισης για τα παιδιά στην πανεπιστημιούπολη του Πολιτειακού Πανεπιστημίου της Καλιφόρνια στο Νόρθριτζ. Το καμπ απευθυνόταν κυρίως στην ιρανική αμερικανική κοινότητα και οι προπονητές ήταν ο ίδιος ο Χαντάντι, ο μάναζτερ του, Μαγιάρ Ζοκάεϊ, ο Ρον Αρτέστ (τώρα γνωστός ως Μέτα Γουόρλντ Πις) των Λος Άντζελες Λέικερς και οι Ιρανοί επαγγελματίες καλαθοσφαιριστές Μπεντάντ Σάμι και Μπένι Κουχόιε, μεταξύ άλλων. Το καμπ προσέλκυσε πάνω από 100 παιδιά και ήταν το πρώτο αθλητικό καμπ που είχε διοργανωθεί ποτέ από έναν Ιρανό αθλητής στις Ηνωμένες Πολιτείες.

Ο Χαντάντι επίσης ηγήθηκε του *Ιδρύματος Hamed Haddadi Javanan*, μία φιλανθρωπική οργάνωση που συγκροτήθηκε με την πρόθεση να απονείμει κολεγιακές υποτροφίες σε αθλητές φοιτητές σε όλη τη χώρα.

Ηθοποιία
--------

Ο Χαντάντι έπαιξε τον ρόλο του Yahya στη σειρά *Mokhtarnameh*.

Στατιστικά NBA
--------------

### Κανονική περίοδος

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2008-09 | Μέμφις | 19 | 0 | 6.3 | .484 | .000 | .600 | 2.5 | .4 | .1 | .6 | 2.5 |
| 2009-10 | Μέμφις | **36** | 0 | 6.7 | .387 | .000 | **.737** | 2.1 | .3 | .0 | .4 | 1.7 |
| 2010-11 | Μέμφις | 31 | 0 | 5.4 | .517 | .000 | .652 | 2.2 | .2 | .1 | .4 | 2.4 |
| 2011-12 | Μέμφις | 35 | 0 | 5.9 | **.542** | .000 | .692 | 2.0 | .2 | .0 | .7 | 2.0 |
| 2012-13 | Μέμφις | 13 | 0 | 6.7 | .333 | .000 | .500 | 1.8 | .3 | .1 | .5 | 1.2 |
| 2012-13 | Φοίνιξ | 17 | 0 | **13.8** | .459 | .000 | .520 | **5.1** | **.5** | **.3** | **1.2** | **4.1** |
| Career | 151 | 0 | 7.0 | .463 | .000 | .632 | 2.5 | .3 | .1 | .6 | 2.2 |

### Πλέι οφ

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2011 | Μέμφις | **9** | 0 | 3.4 | .300 | .000 | **.833** | .9 | .0 | .0 | **.6** | 1.2 |
| 2012 | Μέμφις | 4 | 0 | **5.3** | **1.000** | .000 | .500 | **2.3** | **.3** | .0 | .5 | **1.3** |
| Career | 13 | 0 | 3.9 | .417 | .000 | .750 | 1.3 | .1 | .0 | .5 | 1.2 |

Διακρίσεις
----------

### Εθνική Ιράν

 Ο Χαντάντι με την Εθνική Ιράν το 2010. 
* Ασιατικό Πρωτάθλημα
	+ **Χρυσό μετάλλιο**: 2007, 2009, 2013
	+ Ασημένιο μετάλλιο: 2017
	+ Χάλκινο μετάλλιο: 2015
* Ασιατικοί Αγώνες
	+ Ασημένιο μετάλλιο: 2014, 2018
	+ Χάλκινο μετάλλιο: 2006
* Τσάλεντζ Ασίας
	+ **Χρυσό μετάλλιο**: 2014, 2016
* Ασιατικό Πρωτάθλημα U20
	+ **Χρυσό μετάλλιο**: 2004
* Ασιατικό Πρωτάθλημα U18
	+ Ασημένιο μετάλλιο: 2002

### Συλλογικές

* Τσάμπιονς Καπ Ασίας
	+ **Χρυσό μετάλλιο**: 2008 (Σάμπα Μπάτερι)
	+ **Χρυσό μετάλλιο**: 2013 (Φούλαντ Μαχάν)
* Πρωτάθλημα Κίνας
	+ **Πρωταθλητές**: 2016 (Σίτσουαν Μπλου Γουέιλς)
* Πρωτάθλημα Ιράν
	+ **Πρωταθλητές**: 2017, 2018 (Πετροχίμι)

### Ατομικές

* Ασιατικό Πρωτάθλημα
	+ **MVP**: 2007, 2009, 2013, 2017
* Τσάλεντζ Ασίας
	+ **MVP**: 2014
* Κύπελλο Γουίλιαμ Τζόουνς
	+ **MVP**: 2013
* Πρωτάθλημα Κίνας
	+ **All-Star**: 2014, 2016
	+ **MVP Τελικών**: 2016

Παραπομπές
----------

1. ↑  *RealGM*. 795. Ανακτήθηκε στις 4  Απριλίου 2022.
2. ↑  Michaela Yisrael and Richard Roth, CNN. «Iranian playing in NBA scores with America». Cnn.com. Ανακτήθηκε στις 13 Ιουνίου 2014.
3. ↑  «IRI - Remedial Tonic takes Iran's basketball to Beijing». FIBA. 13 Μαΐου 2008. Αρχειοθετήθηκε από το πρωτότυπο στις 2012-04-05.. Ανακτήθηκε στις 2008-05-13.
4. ↑  Hamed Haddadi joins Melli Haffari
5. ↑  «Interview with Hamed Haddadi – 5/18/2013». Pfdctv.com. 18 Μαΐου 2013. Αρχειοθετήθηκε από το πρωτότυπο στις 7 Ιανουαρίου 2015. Ανακτήθηκε στις 13 Ιουνίου 2014.
6. ↑  «Petrochimi signs Hamed Haddadi and Ivan Johnson». *Sportando.com*. 9 Μαρτίου 2016.. Ανακτήθηκε στις 12 Μαρτίου 2016.
7. ↑  «Fifty-Three Early Entry Candidates Withdraw». Nba.com. Αρχειοθετήθηκε από το πρωτότυπο στις 7 Σεπτεμβρίου 2012. Ανακτήθηκε στις 13 Ιουνίου 2014.
8. ↑  «Iran's Haddadi to play in NBA». Press TV. 25 Οκτωβρίου 2007. Αρχειοθετήθηκε από το πρωτότυπο στις 4 Φεβρουαρίου 2008.. Ανακτήθηκε στις 2007-10-26.
9. ↑  Άντριαν Βοϊναρόβσκι, NBA teams seek clearance to sign Iranian, 16 Αυγούστου 2008
10. ↑  NBA cleared to talk, deal with Hamed Haddadi Αρχειοθετήθηκε 2009-08-14 στο Wayback Machine. 20 Αυγούστου 2008
11. ↑  «Grizzlies sign Iranian center Hamed Haddadi | THE OFFICIAL SITE OF THE MEMPHIS GRIZZLIES». Nba.com. Ανακτήθηκε στις 13 Ιουνίου 2014.
12. ↑  Hamed Haddadi hits out at NBA legal counsel, 19 Αυγούστου 2008
13. ↑  «Grizzlies rookie Haddadi makes NBA debut». Rotoworld.com. Αρχειοθετήθηκε από το πρωτότυπο στις 7 Φεβρουαρίου 2009. Ανακτήθηκε στις 13 Ιουνίου 2014.
14. ↑  FedExForum, Memphis, TN (30 Δεκεμβρίου 2008). «Suns 101, Grizzlies 89 - Box score». Scores.espn.go.com. Ανακτήθηκε στις 13 Ιουνίου 2014. CS1 maint: Πολλαπλές ονομασίες: authors list (link)
15. ↑  «Grizzlies assign Hamed Haddadi to NBA Development League's Dakota Wizards». Nba.com. Ανακτήθηκε στις 13 Ιουνίου 2014.
16. ↑  Τίλερι, Ρόναλντ. «Grizzlies rally to beat Golden State Warriors, 114-109». Commercialappeal.com. Αρχειοθετήθηκε από το πρωτότυπο στις 16 Αυγούστου 2009. Ανακτήθηκε στις 13 Ιουνίου 2014.
17. ↑  «Grizzlies sign Hamed Haddadi». *NBA.com*. 31 Δεκεμβρίου 2011. Ανακτήθηκε στις 1 Ιανουαρίου 2012.
18. ↑  «Grizzlies re-sign Hamed Haddadi». *NBA.com*. 28 Ιουλίου 2012. Ανακτήθηκε στις 30 Ιουλίου 2012.
19. ↑  «Grizzlies deal Gay to Raptors in three-team trade». NBA.com. 30 Ιανουαρίου 2013. Αρχειοθετήθηκε από το πρωτότυπο στις 2013-02-01.. Ανακτήθηκε στις 2019-11-14.
20. ↑  «Toronto Raptors trade Jose Calderon, Ed Davis to Memphis Grizzlies for Rudy Gay». TheStar.com. 30 Ιανουαρίου 2013. .
21. ↑  «Suns Acquire Haddadi, Second-Round Pick». *NBA.com*. 21 Φεβρουαρίου 2013. Ανακτήθηκε στις 22 Φεβρουαρίου 2013.
22. ↑  Ντουάιερ, Κέλι (26 Φεβρουαρίου 2013). «Hamed Haddadi's new Phoenix Suns jersey is Iran's international telephone code (PHOTO) | Ball Don't Lie - Yahoo Sports». Sports.yahoo.com. Ανακτήθηκε στις 13 Ιουνίου 2014.
23. ↑  Ζίμερμαν, Κέβιν (29 Ιουνίου 2013). «Shannon Brown remains with Suns, Hamed Haddadi waived». Valleyofthesuns.com. Αρχειοθετήθηκε από το πρωτότυπο στις 9 Φεβρουαρίου 2014. Ανακτήθηκε στις 13 Ιουνίου 2014.
24. ↑  «Hamed Haddadi signs in China with Sichuan». Sportando.net. 27 Σεπτεμβρίου 2013. Ανακτήθηκε στις 13 Ιουνίου 2014.
25. ↑  Qingdao Double Star agreed to terms with Hamed Haddadi
26. 1 2  «Haddadi camps brings hoops to Iranian-American community». Nba.com. 14 Σεπτεμβρίου 2009. Αρχειοθετήθηκε από το πρωτότυπο στις 27 Σεπτεμβρίου 2014. Ανακτήθηκε στις 13 Ιουνίου 2014.

Εξωτερικοί σύνδεσμοι
--------------------

* Στατιστικά σταδιοδρομίας και πληροφορίες παίκτη από το NBA.com, ή Basketball-Reference.com, ή NBA.com/dleague
* FIBA.com Profile
* Player Profile ESPN.com

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Καλαθοσφαίριση
 |

 |